钦定古今图书集成/明伦汇编/氏族典/第380卷 > 《廖用贤尚友录》 > 纪僧真
## 钦定古今图书集成/明伦汇编/氏族典/第380卷 > 《廖用贤尚友录》 > 纪僧真

按《齐书纪僧真传》，僧真，丹阳建康人。少随征西将军
萧思话及子惠开皆被赏遇。后事太祖，自寒官历至
太祖冠军府参军主簿。僧真梦蒿艾生满江，惊而白
之，太祖曰：“诗人采萧，萧即艾也。萧生断流，卿勿广言。”
其见亲如此。昇明元年，除员外郎，转齐国中书舍人。
建元初，封新阳县男。永明元年，丁父丧，起为建威将
军。僧真容貌言吐，雅有士风，世祖尝目送之，笑曰：“人
何必计门户纪，僧真常贵，人所不及。”世祖崩，明帝以
僧真历朝驱使，除游击将军，兼司农，待之如旧。明帝
崩，出为庐陵长史，卒。